4 spelers loop voor by Meesters | Netwerk24
14 November 2020 07:18
Louis Oosthuizen van Suid-Afrika is twee houe agter die voorlopers by die Amerikaanse Meesterstoernooi. Foto: Getty Images
Dustin Johnson (70) en Justin Thomas (69) van die VSA, die Aussie Cameron Smith (68) en die debutant Abraham Ancer van Mexiko (67) gee die pas aan by die Amerikaanse Meesterstoernooi.
Al vier bevind hulle op -9 ná die tweede ronde van die gesogte major by die Augusta National-baan, met spel wat Vrydag weens swak lig opgeskort is.
Die verdedigende kampioen, Tiger Woods (-4 vir die toernooi), het slegs 11 putjies voltooi voordat die spelers die baan moes verlaat, terwyl Bryson DeChambeau, 'n vroeë gunsteling, die gevaar staan om onder die valbyl te beland.
Die frisgeboude DeChambeau, wat met sy kragspel op Winged Foot in September die Amerikaanse Ope gewen het vir sy eerste major-titel, het Vrydag vier voëltjies, 'n trippel-brouhou en vier brouhoue in sy voltooide 12 putjies behaal.
Hy gaan moet hard werk met sy telling op +1 vir die week om die valbyl vry te spring, met die afsnypunt wat waarskynlik baansyfer sal wees.
Suid-Afrika se Louis Oosthuizen (68 eerste ronde) is ná 12 putjies in sy tweede ronde in die gesamentlike negende plek met sy telling op -7 vir die week. Hy is slegs twee houe agter die voorlopers.
Sy landgenoot Dylan Frittelli, wat die eerste ronde in 'n skitterende 65 houe – sewe minder as die baansyfer – voltooi het om onder die voorlopers te tel, het sy tweede ronde in 73 houe voltooi. Hy bevind hom nou in die gesamentlike 14de plek met sy telling op -6.